Liggaam wat uit vliegtuig val geïdentifiseerDie Heathrow-lughawe in Londen. (Foto: pixabay) Die liggaam van ŉ verstekeling wat in Junie uit ŉ Kenya Airways-vliegtuig getuimel het kort voordat dit op die Heathrow-lughawe in Londen geland het, is geïdentifiseer. ŉ Ondersoek deur ŉ joernalis van Sky News het die liggaam voorlopig uitgeken as dié van Paul Manyasi, ŉ werknemer van die Colnet-skoonmaakdiens wat by die Jomo Kenyatta- internasionale lughawe werksaam was. Maroela Media het in Junie berig Kenya Airways se vlug 100 was van Nairobi na Londen onderweg toe ŉ liggaam uit die landingstoerusting geval het, kort voordat die vliegtuig neergestryk het. Manyasi se liggaam het in ŉ tuin in Lambeth in die suide van Londen te lande gekom. Die polisie het destyds gesê die persoon het waarskynlik in die vliegtuig se onderstel geskuil. Die Londense polisie het ŉ identikit van die oorledene saamgestel en ŉ ondersoekende joernalis van Sky News het daarmee na Kenia gereis om die persoon se familie te probeer opspoor. Die joernalis kon daarin slaag om met Manyasi se vriendin in Kenia te gesels. Volgens haar het hy die dag van die vlug opgedaag vir werk, maar daarna spoorloos verdwyn. Hy was na bewering nog altyd nuuskierig oor hoe dit is om in Brittanje te woon.